In nomine sancte et individue Trinitatis, amen. Philippus, Dei gratia Francorum rex. Noverint universi, presentes pariter et futuri, quoniam Milo de Chanlot Bernardo Anglico, filiam suam Elisabeth dedit in uxorem, et cum filia sua dedit in matrimonium quicquid habet terre et reddituum, medietatem scilicet ad presens et aliam medietatem post decessum suum, excepto eo quod, ob remedium anime sue, rationabiliter dabit. Bernardus autem predicte Elisabeth, uxori sue, dedit, in dotalium, totum herbergagium suum cum porprisia, situm apud Doeletum, et medietatem omnium vadiorum suorum et medietatem totius terre sue site apud Doeletum, citra aquam, que est ad duodecim denarios de censu, et ultra aquam que similiter est ad duodecim denarios de censu. Quam quidem terram Galerannus, vicecomes Senonensis, assensu Ermensendis, uxoris sue et privignorum suorum, ei dedit; cujus terre altera pars est in censiva vicecomitis tantum, et altera pars in censiva que est participaria inter nos et vicecomitem. Memoratas itaque conventiones hinc inde tenendas manucapimus, et si vel vicecomes, vel alius jamdictum Bernardum et uxorem suam injuste vexare, vel in causam trahere vellet super prefata terra, nos eam eis rationabiliter garantiremus. Que omnia ut perpetuam stabilitatem optineant, presentem paginam sigilli nostri auctoritate, ac regii nominis karactere inferius annotato, precepimus confirmari. Actum apud Fontem-Blaaudi, anno incarnati Verbi Mº Cº LXXXº IIº, regni nostri anno quarto; astantibus in palatio nostro quorum nomina supposita sunt et signa: S. comitis Teobaldi, dapiferi nostri; S. Guidonis, buticularii; S. Mathei, camerarii; S. Radulphi, constabularii. Data per manum Hugonis, cancellarii. (Monogramme du roi).